



PATĒRĒTĀJU STRĪDU RISINĀŠANAS KOMISIJA
Brīvības iela 55, Rīga, LV-1010, tālr. 67388624, fakss 67388634, e-pasts pasts@ptac.gov.lv, www.ptac.gov.lv



patērētājs

SIA “ARTISSIMO”
Reģ.Nr.40103832228
Abavas iela 6-3
Jūrmala, LV-2015

Lēmums
par strīdu
Rīgā
2026.gada 16.jūnijā	Nr. 2026/168-psrk
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja: Sandra Vētra
Komisijas locekļi: A.Vanags kā patērētāju interešu pārstāvis un I.Kursīte kā komersantu interešu pārstāve 
izskatīja rakstveida procesā strīdu starp patērētāju un SIA “ARTISSIMO” (turpmāk – sabiedrība) saistībā ar neatmaksāto naudas summu par biļetēm par nenotikušu koncertu (turpmāk – koncerts).
No lietas materiāliem izriet, ka patērētāja iegādājās biļetes uz festivālu Artissimo Ana Mour – Fadū Dīva 2025.gada 15.augustā 233,00 eur vērtībā. Tā kā koncerts nenotika un tika mainīta koncerta programma, patērētājs vērsās pie sabiedrības ar prasību atmaksāt naudu par biļetēm. Sabiedrība apsolīja patērētājam atmaksāt naudu, bet līdz šim brīdim to nav izdarījusi.  
Komisija norāda, ka Patērētāju tiesību aizsardzības likuma (turpmāk – PTAL) 30.panta sestajā daļā ir noteikts – ja pakalpojuma sniedzējs ir atteicies sniegt pakalpojumu termiņā, par kuru ir bijusi vienošanās ar patērētāju, patērētājs ir tiesīgs nekavējoties vienpusēji atkāpties no līguma.
No lietā esošajiem dokumentiem izriet, ka sabiedrība ir atteikusies sniegt pakalpojumu uz kuru tika iegādātas biļetes, līdz ar to patērētājs ir tiesīgs atkāpties no līguma un atgūt par biļetēm samaksāto naudu.
Atbilstoši PTAL 30.panta septītajai daļai, ja patērētājs vienpusēji atkāpjas no līguma saskaņā ar šajā pantā noteikto, pārdevējs vai pakalpojuma sniedzējs bez nepamatotas kavēšanās, bet ne vēlāk kā 14 dienu laikā atmaksā patērētājam visas saskaņā ar līgumu patērētāja samaksātās naudas summas.
Komisija norāda, ka tā kā koncerts nav noticis noteiktajā datumā, patērētājs ir tiesīgs uz naudas atmaksu atbilstoši PTAL 30.pantam. Izvērtējot lietas materiālus, Komisija konstatē, ka konkrētajā gadījumā patērētājs nopircis piecas biļetes kopsummā par 233,00 EUR un samaksājis par katru biļeti 46,60 EUR. Biļetes vērtībā ir ietverta maksa par biļeti 40,00 EUR, biļešu apkalpošanas maksa 1,40 EUR (par starpnieka SIA “Biļešu Serviss” biļešu tirdzniecības pakalpojumu), kā arī aģenta maksa 0,97 EUR. Ņemot vērā, ka patērētāja prasība ir atmaksāt biļetes vērtību par nenotikušu koncertu, un to, ka starpnieks SIA “Biļešu Serviss” ir sniedzis biļešu tirdzniecības pakalpojumu, tad patērētājam atmaksājamā summa ir 40,97 EUR par biļeti, par piecām biļetēm kopā 204,85 EUR. Savukārt maksa par apkalpošanu ir uzskatāma par zaudējumiem. Saskaņā ar PTAL 26.3 panta piektās daļas 9.punktu Komisija neizskata strīdus par zaudējumiem.
Ņemot vērā iepriekš minēto, Komisija, pamatojoties uz PTAL 26.3 panta pirmo daļu, piektās daļas 9.punktu, 26.4 panta pirmo un otro daļu, 26.11 panta pirmo daļu, 26.12 panta pirmo daļu, 30.panta sesto un septīto daļu,
nolēma:
daļēji apmierināt patērētāja prasību.
SIA “ARTISSIMO” atmaksāt patērētājam 204,85 EUR.
Saskaņā ar PTAL 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar PTAL 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās dienas.
Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	S.Vētra

